ODÔVODNENIE

A.	VŠEOBECNÁ ČASŤ

Platná vyhláška Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch v znení vyhlášky č. 494/2005 Z. z. bola vydaná na základe splnomocňovacieho ustanovenia zakotveného v § 15 ods. 15 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“). Národná rada Slovenskej republiky schválila dňa 15. marca 2006 novelu zákona o štátnej službe -zákon č. 231/2006 Z. z., ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov - ktorá nadobudne účinnosť 1. júna 2006 (ďalej len „posledná novela zákona o štátnej službe“). 

	Poslednou novelou zákona o štátnej službe boli vykonané zmeny aj v ustanovení § 15. Splnomocňovacie ustanovenie na vydanie vyhlášky Ministerstva spravodlivosti Slovenskej republiky je obsiahnuté v odseku 8 predmetného paragrafu, podľa ktorého „Ministerstvo spravodlivosti ustanoví všeobecne záväzným právnym predpisom spôsob vyhlásenia a vykonania výberového konania na obsadenie štátnozamestnaneckých miest  na súdoch, vyhodnotenia výsledkov výberového konania, spôsob kreovania a rozhodovania výberovej komisie, zoznam dokladov, ktoré je uchádzač povinný predložiť a ďalšie predpoklady na výkon štátnej služby s ohľadom na povahu povinností, ktoré má štátny zamestnanec vykonávať v štátnej službe.“ Vyhláška č. 494/2005 Z. z. s účinnosťou od 15. novembra 2005 dostatočne reagovala na dovtedajšie zmeny v právnom poriadku (napr. v zákone č. 312/2001 Z. z.) vrátane  prijatia nových právnych predpisov (zákon č. 428/2002 Z. z. ochrane osobných údajov v znení neskorších predpisov, zákon č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov v znení zákona č. 267/2004 Z. z.) a zároveň sa pokúsila o  odstránenie niektorých nedostatkov právnej úpravy, ktoré sa vyskytli v aplikačnej praxi. Napriek tejto skutočnosti  z legislatívneho hľadiska je vzhľadom na poslednú novelu zákona o štátnej službe (v súvislosti s novým zákonným splnomocňovacím ustanovením) nevyhnutné vydať novú vyhlášku.   

	Možno konštatovať, že v zásade dochádza k prebratiu doterajšej koncepcie právnej úpravy zakotvenej vo vyhláške č. 498/2002 Z. z. v znení vyhlášky č. 494/2005 Z. z. V porovnaní s platným právnym stavom sa návrhom vyhlášky podrobnejšie upresňuje priebeh písomnej časti výberového konania (počet otázok písomného testu, časový limit na vyznačenie odpovedí, bodovanie) a tiež ústnej časti výberového konania (počet otázok položených členmi výberového konania, bodovanie).

 Návrh vyhlášky sa predkladá ako iniciatívny materiál Ministerstva spravodlivosti Slovenskej republiky.

 Predkladaný návrh právnej úpravy nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

 Navrhovaná právna úprava je v súlade s Ústavou Slovenskej republiky a zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: Ministerstvo spravodlivosti Slovenskej republiky

2.	Názov návrhu právneho predpisu:  Vyhláška Ministerstva spravodlivosti Slovenskej republiky, ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch

3.	Záväzky Slovenskej republiky vo vzťahu k Európskym spoločenstvám a     Európskej únii:
a) identifikácia záväzkov SR vyplývajúcich z Prístupovej zmluvy, najmä z Aktu    o podmienkach pristúpenia:  bezpredmetné,
b) identifikácia záväzkov vyplývajúcich z materiálov o určení gestorstva smerníc: bezpredmetné,

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

Vzhľadom na vnútroštátny charakter upravovanej problematiky je posudzovanie súladu návrhu vyhlášky s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 
      Bezpredmetné 

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta . 

B. OSOBITNÁ ČASŤ
Čl. I
K úvodnej vete
	Reakcia na splnomocňovacie ustanovenie zakotvené s účinnosťou od 1. júna 2006 v § 15 ods. 8 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

K  § 1
	Spôsob vyhlásenia výberového konania na jednotlivých súdoch zostáva v porovnaní s predchádzajúcim právnym stavom nezmenený. 

K § 2
	Náležitosti oznámenia o vyhlásení výberového konania na obsadenie voľného štátnozamestnaneckého miesta sa preberajú z vyhlášky č. 498/2002 Z. z. v znení vyhlášky č. 494/2005 Z. z.
	Do zoznamu požadovaných listín a dokladov, ktoré predloží uchádzač, sa v súlade s § 14 ods. 1 písm. e) zákona o štátnej službe explicitne zakotvuje lekárske potvrdenie o zdravotnej spôsobilosti na výkon štátnej služby. Pôvodné písomné čestné vyhlásenie o zdravotnej spôsobilosti na výkon štátnej služby nebude postačujúce. Odsek 3 písm. g) je reakciou na zmenu vykonanú poslednou novelou zákona o štátnej službe v ustanovení § 14 ods. 1. Do štátnej služby od 1. júna 2006 bude možné prijať okrem občana Slovenskej republiky aj občana iného členského štátu Európskej únie, ak bude spĺňať ďalšie zákonné predpoklady na výkon štátnej služby. 
	Oprávnenie vedúceho služobného úradu vyžadovať od uchádzačov  okrem dokladov vypočítaných v odseku 3 aj ďalšie doklady, ktoré určí v oznámení o vyhlásení výberového konania alebo ďalšie nevyhnutné informácie, zostáva v porovnaní s doterajšou úpravou zachované. 

K § 3
	Mechanizmus preskúmania listín a dokladov, ktoré uchádzači predložili, sa zo strany služobného úradu nemení. V prípade zistenia odstrániteľných nedostatkov služobný úrad určí primeranú lehotu na ich odstránenie. 
	V odseku 3 sa navrhuje zosúladiť terminológiu používanú v texte právneho predpisu (porov. § 2 ods. 3 písm. a), ktorý hovorí o písomnej žiadosti o zaradenie do výberového konania, nie o prihláške). 

K § 4
	Navrhuje sa upraviť rovnaký spôsob kreovania výberovej komisie tak, ako bol doteraz zakotvený v ustanovení § 4 vyhlášky č. 498/2002 Z. z. v znení vyhlášky č. 494/2005 Z. z. 

K § 5
	Pri komparácií s pôvodnou úpravou sa precizuje priebeh písomnej časti výberového konania (počet otázok písomného testu, časový limit na vyznačenie odpovedí, bodovanie, bodový limit na vykonanie ústnej časti výberového konania) a tiež ústnej časti výberového konania – osobného pohovoru s členmi výberovej komisie (počet otázok položených členmi výberového konania, bodovanie, najnižší bodový limit úspešného absolvovania ústnej časti).

K § 6
	Úprava oznámenia výsledku výberového konania uchádzačom je prevzatá z pôvodnej vyhlášky. 

K § 7
	V prípade, že výberové konanie bude neúspešné, vedúci služobného úradu príslušného súdu postupuje podľa § 15 ods. 1 zákona o štátnej službe (vyhlásenie nového výberového konania).
	Vyhláškou č. 494/2005 Z. z. boli v § 7 ods. 2 definované podmienky, ktoré musia byť splnené na to, aby bolo výberové konanie neúspešné. Uvedený taxatívny výpočet v § 7 ods. 2  návrhu vyhlášky zostáva nezmenený.

K § 8
	Derogačné ustanovenie, ktorým sa ruší vyhláška č. 498/2002 Z. z. v znení vyhlášky č. 494/2005 Z. z. 

K Čl. II

Účinnosť vyhlášky sa navrhuje vzhľadom na dĺžku legislatívneho procesu na 15. jún 2006.